Z A P I S N I K
s 36. sjednice Vijeća Gradske četvrti Peščenica - Žitnjak 
održane 29. svibnja 2024. u  Područnom uredu Peščenica-Žitnjak, Zapoljska 1 (I. kat - soba 115) s početkom u 18,00 sati

Nazočni članovi Vijeća: 
Nikola Zdunić, Tomica Rižmarić, Ivan Držanić, Zvonko Dumančić, Marko Korošec, Zdravko Čabraja, Renata Vojnović, Ivana Atlija, Antonija Komazlić, Ana Miloš, Mario Sobočan, Darko Stošić, Ramiza Memedi, Dragan Vučić, Ljiljana Ivanac, Gloria Tkalčić, Đurđica Radaković Groš.

Odsutni članovi Vijeća: 
Filip Knežević, Marko Jelenčić

U radu sjednice sudjeluje viša stručna suradnica za rad tijela mjesne samouprave Područnog odsjeka Peščenica-Žitnjak, Gradskog ureda za mjesnu samoupravu, promet, civilnu zaštitu i sigurnost, Iva Dujić Horvat. 
Konstatira se da u radu sjednice sudjeluje 17 vijećnika čime su stečeni uvjeti za pravovaljano odlučivanje.
Prije utvrđivanja dnevnog reda, predsjednik Vijeća, Nikola Zdunić, otvara raspravu o zapisniku s 35. sjednice Vijeća GČ.
Obzirom da nema primjedbi, zapisnik se jednoglasno verificira. 
Prelazi se na utvrđivanje dnevnog reda sjednice. 

Prijedlog se daje na glasanje, nakon čega se utvrđuje da je jednoglasno donesen  

DNEVNI RED
	
	1. Donošenje zaključka o preraspodjeli sredstava u Financijskom planu GČ Peščenica - Žitnjak za 2024.

2. Prijedlog zaključka o inicijativi za izmjene i dopune UPU "Munja"

3. Prijedlog zaključka o stavljanju izvan snage UPU Ulica grada Gospića - sjeveroistok

4. Prijedlog zaključka o ocjeni prihvatljivosti Prijedloga programa za izradu UPU Ivanja Reka

5. Prijedlog zaključka o obnovi skulpture "Ruka prijateljstva" i oglasnog stupa "Kišobrana" u MO Folnegovićevo Naselje

6. Prijedlog zaključka o ugradnji kamere i podiznih stupića na tržnici Volovčica

7. Prijedlozi zaključaka o rješavanju aktualne komunalne problematike na području GČ

8. Izvješća, pitanja i prijedlozi


	


[bookmark: _Hlk49872093][bookmark: _GoBack]Ad 1.) Donošenje zaključka o preraspodjeli sredstava u Financijskom planu GČ Peščenica - Žitnjak za 2024.

Prije predsjednikova uvoda, vijećnica Radaković Groš moli da joj se pojasne izmjene Plana. Predsjednik daje riječ višoj stručnoj suradnici Dujić Horvat koja pojašnjava razlog i potrebu izmjene do koje je došlo, napominjući kako ukupan iznos financijskih sredstava ostaje isti.  

Nakon kratke rasprave, predsjednik prijedlog daje na glasanje te se utvrđuje da Vijeće jednoglasno donosi


Z A K LJ U Č A K 
o preraspodjeli sredstava u Financijskom planu 
Gradske četvrti Peščenica – Žitnjak za 2024.



1. Vijeće Gradske četvrti Peščenica – Žitnjak predlaže preraspodjelu sredstava unutar Financijskog plana Gradske četvrti Peščenica – Žitnjak za 2024. i to na način da se: 
a) Otvori nova pozicija 3235 - Zakupnine i najamnine 
b) Sredstva s pozicije 3299 - Ostali nespomenuti rashodi poslovanja – VGČ  u iznosu 5.200,00 € prenesu na poziciju 3235 - Zakupnine i najamnine;
c) Sredstva s pozicije 3299 - Ostali nespomenuti rashodi poslovanja – VMO  u iznosu 2.800,00 € prenesu na poziciju 3235 - Zakupnine i najamnine.

1. Ovaj Zaključak dostavit će se Gradskom uredu za mjesnu samoupravu, promet, civilnu zaštitu i sigurnost. 



Ad 2.) Prijedlog zaključka o inicijativi za izmjene i dopune UPU "Munja"
Predsjednik Vijeća obrazlaže prijedlog te pojašnjava kako je ovaj prijedlog nastavak Zaključka o izmjeni GUP-a iz svibnja kada se podržao prijedlog s kojim je bio suglasan i Mjesni odbor. Inicijativa je formirati i sačuvati zeleni pojas. 
Prijedlog izvješća daje se na glasanje nakon čega Vijeće, bez rasprave, jednoglasno donosi

Z A K LJ U Č A K
o inicijativi Vijeća za izmjene i dopune 
Urbanističkog plana uređenja "Munja" (7/2008)


1. Vijeće Gradske četvrti Peščenica - Žitnjak pokreće inicijativu za izmjene i dopune UPU „Munja“ s ciljem zaštite od izgradnje i formiranja uređene javne, zelene površine na k.č.br. 525, MB 335550 k.o. ŽITNJAK, k.č.br. 867/2, MB 335550 k.o. ŽITNJAK te k.č.br. 868, MB 335550 k.o. ŽITNJAK.

2. Vijeće smatra da je na površini navedenih katastarskih čestica nužno formirati zeleni pojas i pješačko-biciklistički koridor te valorizirati i urediti postojeće urbane vrtove s ciljem osiguravanja javnog parka za stanovnike MO Kozari Bok i MO Kozari Putevi i uređenih parcela gradskih vrtova.

3. Ovaj će se Zaključak dostaviti Gradskom uredu za gospodarstvo, ekološku održivost i  strategijsko planiranje na daljnje postupanje. 


Ad 3.) Prijedlog zaključka o stavljanju izvan snage UPU Ulica grada Gospića - sjeveroistok

Predsjednik pojašnjava kako je, također, nastavno na Zaključak iz svibnja, namjera formirati te jasno definirati granice zelene čestice na prostoru bivšeg Gethaldusa te maksimalno sačuvati društveni sadržaj.
Predsjednik daje riječ vijećnici Komazlić koja dodatno pojašnjava potrebu za donošenjem predloženog zaključka te upoznaje vijećnike sa saznanjima nakon sastanka u Gradskom uredu za strategijsko planiranje. 
U raspravi sudjeluju vijećnici Stošić i Dumančić.

Prijedlog izvješća daje se na glasanje nakon čega Vijeće jednoglasno donosi

ZAKLJUČAK 
o inicijativi Vijeća za stavljanje izvan snage UPU – a 
„Ulica grada Gospića – sjeveroistok“ (SGGZ 9/12)


1. Vijeće Gradske četvrti Peščenica - Žitnjak pokreće inicijativu za stavljanje izvan snage UPU „Ulica grada Gospića – sjeveroistok“ (SGGZ 9/12) zbog sječe oko 5 hektara zaštićene parkovne arhitekture te nemogućnosti predmetnog UPU-a da adekvatno očuva te zaštićene i evidentirane dijelove prirode određene važećim GUP-om Grada Zagreba i UPU-om.
2. Vijeće traži i stavljanje izvan snage predmetnog UPU-a zbog neadekvatnosti da osigura dovoljno društvenih i javnih sadržaja uzimajući u obzir promijenjene okolnosti od 2012. godine, a prije svega povećanu izgradnju stambenih zgrada u okolici (k.č.br. 2692/7, MB 335533 k.o. PEŠČENICA) bez pratećih društvenih sadržaja (dječji vrtići, škole) nužnih za održavanje i unaprjeđenje komunalnog standarda stanovnika Gradske četvrti.
3. Ovaj će se Zaključak dostaviti Gradskom uredu za gospodarstvo, ekološku održivost i  strategijsko planiranje na daljnje postupanje. 
4. Obrazloženje u prilogu sastavni je dio ovog Zaključka.


Ad 4.)  Prijedlog zaključka o ocjeni prihvatljivosti Prijedloga programa za izradu UPU Ivanja Reka

Predsjednik uvodno upoznaje vijećnike kako je nadležni mjesni odbor podržao dobiveni prijedlog sa napomenom za potrebu izmjene dva predložena prometna rješenja kako je navedeno u prijedlogu. Predsjednik predlaže da se zahtjev Mjesnog odbora Ivanja Reka podrži te prijedlog se daje na glasanje,  Vijeće, bez rasprave,  jednoglasno donosi

Z A K LJ U Č A K
o ocjeni prihvatljivosti Prijedloga programa za izradu UPU-a Ivanja Reka



1. Vijeće Gradske četvrti Peščenica – Žitnjak ocjenjuje prihvatljivim Prijedlog programa za izradu Urbanističkog plana uređenja Ivanja Reka koji je izradila tvrtka CPA d.o.o. iz Zagreba u suradnji sa Zavodom za prostorno uređenje Grada Zagreba, uz usvajanje prijedloga Vijeća Mjesnog odbora Ivanja Reka za dodatnu izmjenu predloženog Programa.
2. Sukladno mišljenju Vijeća Mjesnog odbora ne podržavaju se Prijedlogom planirani novi kolni prilazi naselju Ivanja Reka označeni s E, F i G jer bi trase istih prolazile postojećim dvorištima obiteljskih kuća, već se predlaže da se umjesto prilaza E, F i G projektira gradnja dodatnog prilaza s Ivanjorečke ceste kod nadvožnjaka Hruščica. 
3. Ovaj Zaključak dostavit će se Gradskom uredu za gospodarstvo, ekološku održivost i strategijsko planiranje.


Ad 5.)  Prijedlog zaključka o obnovi skulpture "Ruka prijateljstva" i oglasnog stupa "Kišobrana" u MO Folnegovićevo Naselje

Predsjednik obrazlaže prijedlog zaključka te otvara raspravu. Obzirom da se nitko nije javio za riječ predsjednik prijedlog daje na glasanje nakon čega konstatira  da je jednoglasno donesen

Z A K LJ U Č A K
o inicijativi Vijeća za obnovom skulpture „Ruka prijateljstva“ umjetnice Milene Lah 
i „stupa – kišobrana“ u MO Folnegovićevo Naselje umjetnika Svana Vujičića Riedla


1. Vijeće Gradske četvrti Peščenica - Žitnjak pokreće inicijativu za obnovom skulpture „Ruka prijateljstva“, zaštićenog kulturnog dobra grada Zagreba, na k.č.br. 1653, MB 335533 k.o. PEŠČENICA, zbog vidljivih oštećenja i oronulosti.

2. Vijeće pokreće inicijativu i za obnovom posljednjeg „stupa - kišobrana“ u MO Folnegovićevo naselje na križanju  Ulice Janka Rakuše i Ulice Dubravka Dujšina, a koji nije bio obuhvaćen obnovom iz travnja 2024. godine.

3. Ovaj će se zaključak dostaviti Gradskom uredu za obnovu, izgradnju, prostorno uređenje, graditeljstvo i komunalne poslove.


Ad 6.) Prijedlog zaključka o ugradnji kamere i podiznih stupića na tržnici Volovčica
Predsjednik uvodno obrazlaže potrebu donošenja predloženog zaključka te otvara raspravu u kojoj sudjeluju vijećnici: Dumančić, Stošić, Ivanac i Radaković Groš.
Po završetku rasprave, predsjednik prijedlog daje na glasanje nakon čega konstatira  da je jednoglasno donesen

Z A K LJ U Č A K
o hitnoj ugradnji nadzorne kamere i ugradnji podiznih stupića 
na kolnom ulazu u tržnicu Volovčica


1. Vijeće Gradske četvrti Peščenica - Žitnjak pokreće inicijativu za ugradnjom nadzorne kamere i suvremene barijere za ograničenje automobilskog prometa – podizne stupiće, na kolni ulaz u tržnicu Volovčica kako bi se spriječilo nepropisno zaustavljanje vozila bez dozvola za zaustavljanje na plohi tržnice u popodnevnim satima.

2. Ovaj će se Zaključak dostaviti Gradskom uredu za mjesnu samoupravu, promet, civilnu zaštitu i sigurnost.
Ad 7.) Prijedlozi zaključaka o rješavanju aktualne komunalne problematike
Predsjednik podsjeća nazočne da su e-poštom primili prijedloge zaključaka o rješavanju aktualne komunalne problematike koji su izrađeni na temelju zaključaka vijeća mjesnih odbora.  Otvara se rasprava o prijedlozima.
S obzirom da nema primjedbi, prijedlozi zaključaka o rješavanju aktualne problematike se daju na glasanje te se konstatira da su jednoglasno doneseni sljedeći zaključci:

Z A K LJ U Č A K
o premještanju spremnika za odvojeno prikupljanje stakla

1. Vijeće Gradske četvrti Peščenica-Žitnjak podržava Zaključak Vijeća Mjesnog odbora Borongaj Lugovi KL.:024-08/24-003/768; URBROJ:251-13-11-11/002-24-6 donesen na 36. sjednici Vijeća te predlaže nadležnoj gradskoj službi da  

· izvrši uklanjanje spremnika za odvojeno prikupljanje stakla, tzv. zvona, sa zelenog otoka u Sovinjačkoj ulici kod kbr. 16;
· izvijesti Vijeće o učinjenom. 
1. Ovaj Zaključak dostavit će se Zagrebačkom holdingu d.o.o. – Podružnici Čistoća.

[bookmark: _Hlk129851635]Z A K L J U Č A K
o prijedlogu za pojačani nadzor prometa u mirovanju u Planinskoj ulici 


1. Vijeće Gradske četvrti Peščenica – Žitnjak razmotrilo je i podržava Zaključak Vijeća Mjesnog odbora Donje Svetice, KLASA:024-08/24-003/809; URBR:251-13-11-11/008-24-6, donesen na 26. sjednici Vijeća te predlaže nadležnom gradskom uredu da da  
· pojača ophodnju djelatnika prometnog i komunalnog redarstva sa svrhom sankcioniranja nedozvoljenog parkiranja vozila na pješačkoj stazi u Planinskoj ulici kod Autopraonice Hampy, Planinska 13. 
1. Ovaj zaključak dostavit će se Gradskom uredu za obnovu, izgradnju, prostorno uređenje, graditeljstvo i komunalne poslove, Odjelu komunalnog redarstva i Odjelu prometnog redarstva. 

Z A K L J U Č A K
o prijedlogu za pojačani nadzor prometa u Planinskoj ulici 


1. Vijeće Gradske četvrti Peščenica – Žitnjak razmotrilo je i podržava Zaključak Vijeća Mjesnog odbora Donje Svetice, KLASA:024-08/24-003/809; URBR:251-13-11-11/008-24-5, donesen na 26. sjednici Vijeća te predlaže službi koja obavlja nadzor prometa na cestama da 
· pojača ophodnju djelatnika prometne policije radi kontrole pridržavanja propisa o ograničenju brzine kretanja vozila Planinskom ulicom.
2. Ovaj zaključak dostavit će se PU zagrebačkoj, I. Postaji prometne policije. 


Z A K L J U Č A K
o potrebi iscrtavanja horizontalne signalizacije na okretištu autobusa 
na raskrižju ulica Dane Grubera – Antuna Vugrina


1. Vijeće Gradske četvrti Peščenica – Žitnjak razmotrilo je i podržava Zaključak Vijeća Mjesnog odbora Ivanja Reka, KLASA:024-08/24-003/909; URBR:251-13-11-11/003-24-4, donesen na 37. sjednici Vijeća te predlaže nadležnom gradskom uredu da 
· izvrši očevid i pokrene postupak za donošenje rješenja o iscrtavanju horizontalne signalizacije odnosno linija vodilja na kružnom toku/okretištu autobusa na raskrižju ulica Dane Grubera i Antuna Vugrina.
2. Ovaj zaključak dostavit će se Gradskom uredu za mjesnu samoupravu, promet, civilnu zaštitu i sigurnost. 

Z A K LJ U Č A K
o premještanju uspornika prometa u ulici IV. Kozari put


1. Vijeće Gradske četvrti Peščenica-Žitnjak podržava Zaključak Vijeća Mjesnog odbora Kozari Putevi KL.:024-08/24-003/964; URBROJ:251-13-11-11/004-24-6 donesen na 35. sjednici Vijeća te predlaže nadležnom gradskom uredu da 

· izvrši stručni očevid radi utvrđivanja opravdanosti prijedloga i pokrene postupak za donošenje rješenja o premještanju uspornika prometa s postojeće lokacije na IV. Kozari putu kod kbr. 58 na novu lokaciju u istoj ulici kod kbr. 44
· izvijesti Vijeće o učinjenom.
2. Ovaj Zaključak dostavit će se na daljnje postupanje Gradskom uredu za mjesnu samoupravu, promet, civilnu zaštitu i sigurnost. 

Z A K LJ U Č A K
o prijedlogu korekcije voznog reda autobusne linije 237  


1. Vijeće Gradske četvrti Peščenica-Žitnjak razmotrilo je i podržava Zaključak Vijeća Mjesnog odbora Kozari Putevi, KLASA:024-08/24-003/964, URBR:251-13-11-11/004-24-5  donesen na 35. sjednici Vijeća te predlaže nadležnoj gradskoj službi da 
· izvrši korekciju voznog reda autobusne linije 237 na način da se u vršnim opterećenjima, u jutarnjim i popodnevnim satima, uspostavi učestalije prometovanje autobusa i to po modelu kao na liniji 217 – svakih 15 minuta, a sve zbog svakodnevnih prometnih gužvi;
· izvijesti  Vijeće o učinjenom. 

2. Ovaj zaključak dostavit će se Zagrebačkom holdingu d.o.o. – Podružnici ZET.


Z A K LJ U Č A K
o završetku sanacije ulice I. Kozari put i postavi uspornika prometa  


1. Vijeće Gradske četvrti Peščenica-Žitnjak razmotrilo je i podržava Zaključak Vijeća Mjesnog odbora Kozari Putevi, KLASA:024-08/24-003/964, URBR:251-13-11-11/004-24-4, donesen na 35. sjednici Vijeća te predlaže nadležnom gradskom uredu da 
· poduzme potrebne radnje sa svrhom završetka asfalterskih radova u ulici I. Kozari put te 
· pokrene postupak za donošenje rješenja o postavi uspornika prometa nakon završetka radova,  
· izvijesti  Vijeće o učinjenom. 

2. Ovaj zaključak dostavit će se Gradskom uredu za mjesnu samoupravu, promet, civilnu zaštitu i sigurnost. 

Z A K LJ U Č A K
o iscrtavanju ulaza u garažu Davora Zbiljskog kbr. 16


1. Vijeće Gradske četvrti Peščenica-Žitnjak razmotrilo je Zaključak Vijeća Mjesnog odbora Savica Šanci KLASA:024-08/24-003/770; URBR:251-13-11-11/002-24-5 donesen na 36. sjednici te sukladno prijedlogu Vijeća predlaže nadležnom gradskom uredu da 
· izvrši stručni očevid u svrhu utvrđivanja objektivne i stvarne potrebe za iscrtavanjem i označavanjem žutom bojom ulaza u garažu stambene zgrade u ulici Davora Zbiljskog kbr. 16 te ukoliko se utvrdi opravdanost, donošenje rješenja o iscrtavanju istog;

· izvijesti Vijeće o učinjenom. 

2. Ovaj zaključak dostavit će se Gradskom uredu za mjesnu samoupravu, promet, civilnu zaštitu i sigurnost.

Z A K LJ U Č A K
o davanju mišljenja o zahtjevu za postavu uspornika prometa u ulici 
I. Savica kod kbr. 1A


1. Vijeće Gradske četvrti Peščenica-Žitnjak razmotrilo je Zaključak Vijeća Mjesnog odbora Savica Šanci KLASA:024-08/24-003/552; URBR:251-13-11-11/002-24-6 donesen na 35. sjednici te sukladno mišljenju Vijeća MO nije suglasno s prijedlogom za postavu uspornika prometa u ulici I. Savica kod kbr. 1 (kod Caffe bara „Gol“)

2. Ovaj zaključak dostavit će se Vijeću Mjesnog odbora Savica Šanci koje će o istom obavijestiti podnositelja zahtjeva, vlasnika Caffe bara „Gol“, g. Brkana.

Z A K LJ U Č A K
o premještanju koševa za otpad s grbom Grada Zagreba 
na području MO Volovčica

1. Vijeće Gradske četvrti Peščenica-Žitnjak podržava Zaključak Vijeća Mjesnog odbora Volovčica KL.:024-08/24-003/822; URBROJ:251-13-11-11/008-24-6 donesen na 37. sjednici Vijeća te predlaže gradskoj službi koja vodi brigu o prikupljanju i odvozu otpada na području Grada Zagreba da  

· izvrši premještanje 3 postojeća koša za otpad s grbom Grada Zagreba zapremnine 55 l s lokacija 
· pored nadstrešnice na autobusnoj postaji linije 215 (slika 1.)
· istočni ulaz u Tržnicu Volovčica iz smjera Kriške ulice (slika 2.)
· sjeverozapadni ulaz u Tržnicu iz smjera Borongajske ceste br. 67 (slika 3.)
na lokacije unutar prostora Tržnice Volovčica, Zagreb, Trg Volovčica 1
· pored klupa i parkirališta za bicikle uz južni ulaz u Tržnicu iz smjera Ivanićgradske ulice (slika 4.)
· pored istočnog ulaza u tržnicu iz smjera pekarnice „Rustika“, Trg Volovčica 3 (slika 5.)
· unutar tržnice kod sjeverozapadnog ulaza u Tržnicu iz smjera Borongajske ceste br. 67 (slika 6.)
2. O pražnjenju i zbrinjavanju otpada preuzet će brigu Odjel čišćenja i zbrinjavanja otpada Podružnice ZG holdinga – Tržnice Zagreb. 
3. Ovaj Zaključak dostavit će se Zagrebačkom holdingu d.o.o. – Podružnici Čistoća i Podružnici Tržnice Zagreb. 

Z A K L J U Č A K
o prijedlogu uvođenja izvanredne linije mini – autobusa za MO Vukomerec 
te uvođenje novog autobusnog stajališta na liniji Čavićeva - Kampus


1. Vijeće Gradske četvrti Peščenica-Žitnjak razmotrilo je i podržava Zaključak Vijeća Mjesnog odbora Vukomerec, KLASA:024-08/24-003/771; URBR:251-13-11-11/002-24-6 donesen na 35. sjednici Vijeća te predlaže nadležnom gradskom uredu da 

· utvrdi  mogućnost uvođenja izvanredne linije mini – busa koja bi ulazila u naselje Vukomerec i išla do crkve; 
· utvrdi mogućnost uvođenja novog početnog autobusnog stajališta na liniji koja povezuje Čavićevu i Kampus koje bi bilo bliže naselju odnosno igralištu NK Devetka (cca 500 m istočnije od trenutnog početnog stajališta);
· obavijesti Vijeće o učinjenom.

2. Ovaj zaključak dostavit će se Gradskom uredu za obnovu, izgradnju, prostorno uređenje, graditeljstvo i komunalne poslove i Zagrebačkom holdingu d.o.o. – Podružnici ZET.

Z A K L J U Č A K
o prijedlogu za postavu uspornika prometa – uzdignutih ploha


1. Vijeće Gradske četvrti Peščenica-Žitnjak podržava Zaključak Vijeća Mjesnog odbora Vukomerec, KLASA:024-08/24-003/771; URBR:251-13-11-11/002-24-4 donesen na 35. sjednici Vijeća te predlaže nadležnom gradskom uredu da    

· izvrši očevid i pokrene postupak za donošenje rješenja o postavi uspornika prometa – uzdignutih ploha u Porečkoj ulici na potezu između ulice Vukomerec i Motovunske ulice (dio ulice koji nema nogostup);

-     obavijesti Vijeće o učinjenom.

2. Ovaj Zaključak dostaviti će se Gradskom uredu za mjesnu samoupravu, promet, civilnu zaštitu i sigurnost. 

Z a k l j u č a k
o uvrštavanju komunalne problematike u Plan komunalnih potreba

1. Vijeće Gradske četvrti Peščenica-Žitnjak uvrštava u Plan komunalnih potreba sljedeće:

MO KOZARI PUTEVI
· Rekonstrukcija dječjeg igrališta u ulici III. Kozari put (izrada projektne dokumentacije).

MO VUKOMEREC
· Postava 3 klupe za sjedenje i 2 koša za otpad na lokaciju iza OŠ Vukomerec (Brsečka ulica) na području gdje je isključivo pješačka zona. 

MO SAVICA ŠANCI
· Izgradnja pješačke staze sa zaštitnim stupićima u Ulici I. Savica – prema igralištu NK ZET.
· Proširenje i uređenje dječjeg igrališta u Ulici Bože i Nikole Bionde te dogradnja javne rasvjete na spomenutom igralištu tzv. „Mišekov park“ - (izrada projektne dokumentacije).
· Uređivanje prometnice na dijelu ulice I. Savica od kbr. 36 prema Centru male privrede.
· Postavljanje zaštitne ograde na dječjem igralištu u Jazveničkoj ulici zbog sigurnosti djece. 

1. Problematika će se rješavati kroz Plan komunalnih aktivnosti Gradske četvrti i ostale planove u narednim razdobljima.


Ad 8.) Izvješća, pitanja i prijedlozi
Predsjednik podsjeća članove Vijeća da su im elektroničkom poštom dostavljene informacije o sastancima koji su se održali, pokrenutim postupcima i odgovorima  pristiglima između dviju sjednica.
Za riječ se javljaju:
Vijećnica Atlija: upozorava na prometne probleme u Resniku:
1. Na velikom raskrižju iz pravca Resnika prema crkvi potrebno je postaviti dva prometna ogledala radi bolje preglednosti vozačima.
2. III. Resnik – kod ugostiteljskog objekta stalno su nepropisno parkirani automobili te je potrebno postaviti prometne stupiće.
Predsjednik podržava zahtjeve.

Vijećnica Radaković Groš: 
1. Napominje kako još uvijek nije dobila na uvid tražene troškovnike za obnovu spomenika u „Šumici Lug“.
2. Ponovo upozorava na problem stvaranja ogromnih količina smeća na području Ivanje Reke, duž korita Save te napominje kako se, unatoč prethodnim traženjima, još nije napravilo ništa.

Vijećnik Sobočan:
1. Također upozorava na velike količine smeća. U Resniku je zabilježen nedavni incident sa paljenjem smeća gdje je intervenirala i policija.
2. Upozorava na potrebu češće košnje, duž Slavonske avenije trava je previsoka.
3. Upozorava te prenosi apel građana za autobusne linije 216 i 276 čiji vozni red kasni i po 90 min, a niti redovan vozni red (svakih 45 min) više nije dovoljan obzirom na povećani broj stanovnika tog područja koji se svakodnevno koriste tim linijama (strani radnici).

Vijećnica Atlija potvrđuje problem te apelira na što skorije rješavanje problema.
Predsjednik moli vijećnika Sobočana da kratko pisano obrazloži problematiku kako bi je putem službenog maila proslijedili direktno ZET-u.
Vijećnik Dumančić žali se na smeće na području Mjesnog odbora „Bruno Bušić“.
Predsjednik vijećnika upućuje na aplikaciju „Moj Zagreb“ gdje se direktno komunalnim redarima signalizira problem.

Vijećnik Stošić izražava nezadovoljstvo održavanjem sjednice GČ nakon već održane sjednice Gradske skupštine obzirom da je mišljenja kako je ovo Vijeće trebalo raspraviti neke točke koje su bile na dnevnom redu sjednice GS.
Predsjednik napominje kako iz organizacijskih razloga sjednicu GČ nije bilo moguće održati ranije.

Nakon što su raspravljene sve točke dnevnog reda, predsjednik zaključuje sjednicu u 19:00 h.
Zapisnik vodila:
Iva Dujić Horvat

KLASA:024-08/24-002/
URBROJ:251-13-11-11-24-
Zagreb, 29. svibnja 2024.

                    PREDSJEDNIK VIJEĆA
GRADSKE ČETVRTI PEŠČENICA –ŽITNJAK

Nikola Zdunić, dipl.polit. 

Članovi Vijeća Točka 1.                     Točka 2 .      Točka 3 .      Točka 4 .      Točka 5. Točka 6.

1. NIKOLA ZDUNIĆ

+ + + + + +

2. DARKO STOŠIĆ

+ + + + + +

3. ANTONIJA KOMAZLIĆ

+ + + + + +

4. ANA MILOŠ

+ + + + + +

5. TOMICA RIŽMARIĆ

+ + + + + +

6. IVAN DRŽANIĆ

+ + + + + +

7. LJILJANA IVANAC

+ + + + + +

8. RAMIZA MEMEDI

+ + + + + +

9. IVANA ATLIJA

+ + + + + +

10. FILIP KNEŽEVIĆ

11. ZVONKO DUMANČIĆ

+ + + + + +

12. DRAGAN VUČIĆ

+ + + + + +

13. ZDRAVKO ČABRAJA

+ + + + + +

14. RENATA VOJNOVIĆ

+ + + + + +

15.

ĐURĐICA RADAKOVIĆ 

GROŠ

+ + + + + +

16. MARKO JELENČIĆ

17. MARIO SOBOČAN

+ + + + + +

18. GLORIA TKALČIĆ

+ + + + + +

19. MARKO KOROŠEC

+ + + + + +

Izvješće o glasanju na sjednicama - 36. sj.


